БЕЗЛИЧНЕ РЕЧЕНИЦЕ

Погледајмо следеће реченице

Пљуштало је данима.

Грми.

Сева.

Захладнело је.

Видимо да ове реченице немају субјекат, тј. да не постоји лице које врши радњу. Због тога се оне називају безличне реченице.

Безличним речницама се означавају стања у природи.

Неки глаголи, сами по себи, су безлични, тј. не говоре које лице врши радњу. То су глаголи попут ових: сванути, пљуштати, наоблачити се, отопити, грмети...Међутим, ти безлични глаголи могу бити и лични када се у реченицама јави субјекат.

Ако погледате реченицу:

1. Пљуштало је данима, у њој је глагол безличан, нема субјекта, па је реченица безлична.

Наспрам ње је реченица:

1. Киша је пљуштала данима.У овој реченици глагол пљуштати постаје личан (пљуштала је), а у реченици је и граматички субјекат (киша). И ово више није безлична реченица.

Безличне реченице, најпростије речено, су реченице у којима нема субјекта, а глаголски облик у њима увек стоји у неутралном облику, тј. у 3. лицу једнине средњег рода (уколико глаголски облик казује род).

Која је разлика између личних и безличних реченица?

- личне реченице имају субјекат, а безличне га немају;

- у личним реченицама глагол се увек слаже са субјектом, а у безличним је у 3. лицу једнине.

Водите рачуна да безличне (бесубјекатске) реченице не мешате са реченицама у којима је изостављен субјекат, а у којима се из глаголског облика види које лице врши радњу (нпр. Играју се у школском дворишту. У овој реченици је субјекат изостављен. Глагол „играју се“ нам сугерише да се ради о 3. лицу множине)

-у личним реченицама ситуација се приписује субјекту (Она је певала), а у безличним се појаве дешавају без учешћа субјекта (Грмело је).

Постоје и безличне реченице са логичким субјектом и глаголом у 3. лицу једнине средњег рода (код облика који разликују род): Ивана је стегнуло у грудима.

Дакле, постоје два типа безличних реченица:

1. Безличне реченице са безличним глаголом;

2.Безличне реченице са логичким субјектом.

Домаћи задатак:

Радна свеска страна 114-115, задаци: 1, 4, 5, 6.

И следећи задаци:

1. а) Напиши субјекатско-предикатску реченицу са глаголом сванути.

б) напиши безличну реченицу са глаголом сванути.

2. Од следећих реченица направи безличне:

а) Људи на селу устају рано.

б) Дан је облачан.

3. Заокружи безличну реченицу са логичим субјектом:

а) Тренирам кошарку.

б) Нама никад није досадно.

в) Књиге се, ипак, читају.